b'\n_START_ARTICLE_\nPrimarna biliarna ciroza\n_START_SECTION_\nEpidemiologija\n_START_PARAGRAPH_\nPrimarna biliarna ciroza je relativno redka avtoimunska jetrna bolezen, ki prizadene okoli 1 na 3.000\xe2\x80\x934.000 ljudi, s pojavnostjo (incidenco) 1,9\xe2\x80\x932,5 bolnikov na 100.000 prebivalcev. Incidenca in prevalenca bolezni variirata glede na zemljepisno obmo\xc4\x8dje. \xc5\xbdenske zbolevajo 10-krat pogosteje kot mo\xc5\xa1ki (podatki o slovenskih bolnikih ka\xc5\xbeejo, da je pri nas bolezen pri \xc5\xbeenskah celo 28-krat pogostej\xc5\xa1a kot pri mo\xc5\xa1kih, med tem ko na primer na Japonskem razlik med spoloma ne zaznavajo), z vrhom zbolevnosti po 50. letu starosti. Bolezen se redko pojavi v mladosti; najmlaj\xc5\xa1a bolnica doslej, pri kateri so poro\xc4\x8dali o primarni biliarni cirozi, je imela 15 let.\n_START_SECTION_\nDiagnoza\n_START_PARAGRAPH_\nDiagnoza temelji na povi\xc5\xa1anih vrednostih holestatskih jetrnih encimov v serumu bolnikov (alkalne fosfataze \xe2\x80\x93 AF in gama glutamilne transpeptidaze \xe2\x80\x93 GGT) ter prisotnosti specifi\xc4\x8dnih protiteles proti mitohondrijem (AMA) in protijedrnih protiteles (ANA).\n_START_SECTION_\nZdravljenje\n_START_PARAGRAPH_\nU\xc4\x8dinkovitega vzro\xc4\x8dnega zdravljenja \xc5\xa1e ne poznamo. Cilj zdravljenja, ki je trenutno vse\xc5\xbeivljenjsko, je prepre\xc4\x8devanje napredovanja bolezni do kon\xc4\x8dne jetrne bolezni ter poslab\xc5\xa1anja simptomov. Za zaviranje napredovanja bolezni se od zdravil uporabljata, na primer, ursodeoksiholna in obetiholna kislina. Napredovala jetrna ciroza je indikacija za presaditev jeter.'